สภาผู้แทนราษฎรไทย ชุดที่ 26
เหตุการณ์สำคัญ

15 มิถุนายน 2566: มีรายงานว่าคณะกรรมการการเลือกตั้งจะประกาศรับรองผลการเลือกตั้งสมาชิกสภาผู้แทนราษฎรแบบแบ่งเขตเลือกตั้งจำนวน 321 คน จาก 400 คน แต่ในวันที่ 19 มิถุนายน 2566 คณะกรรมการการเลือกตั้งประกาศรับรองผลการเลือกตั้งสมาชิกสภาผู้แทนราษฎรทั้งหมด 500 คน โดยรายชื่อผู้ได้รับการเลือกตั้งได้ประกาศลงในราชกิจจานุเบกษาเมื่อวันที่ 20 มิถุนายน 2566
3 กรกฎาคม 2566: พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี เสด็จพระราชดำเนินไปทรงประกอบรัฐพิธีเปิดประชุมรัฐสภา
4 กรกฎาคม 2566: มีการประชุมสภาผู้แทนราษฎร ครั้งที่ 1 (สมัยสามัญประจำปีครั้งที่หนึ่ง) เพื่อเลือกประธานและรองประธานสภาผู้แทนราษฎร ซึ่งที่ประชุมมีมติเลือกวันมูหะมัดนอร์ มะทา จากพรรคประชาชาติ เป็นประธานสภาผู้แทนราษฎร โดยไม่มีการเสนอชื่ออื่น ปดิพัทธ์ สันติภาดา จากพรรคก้าวไกล เป็นรองประธานสภาผู้แทนราษฎรคนที่ 1 เอาชนะวิทยา แก้วภราดัย จากพรรครวมไทยสร้างชาติ ด้วยคะแนน 312 ต่อ 105 เสียง งดออกเสียง 77 เสียง และบัตรเสีย 2 เสียง และพิเชษฐ์ เชื้อเมืองพาน จากพรรคเพื่อไทย เป็นรองประธานสภาผู้แทนราษฎรคนที่ 2 โดยไม่มีการเสนอชื่ออื่น
13 กรกฎาคม 2566: ในการประชุมร่วมกันของรัฐสภา ครั้งที่ 1 (สมัยสามัญประจำปีครั้งที่หนึ่ง) เพื่อพิจารณาให้ความเห็นชอบบุคคลซึ่งสมควรได้รับแต่งตั้งเป็นนายกรัฐมนตรี นายแพทย์ชลน่าน ศรีแก้ว หัวหน้าพรรคเพื่อไทยในขณะนั้น ได้เสนอชื่อพิธา ลิ้มเจริญรัตน์ หัวหน้าพรรคก้าวไกลในขณะนั้น เป็นบุคคลซึ่งสมควรได้รับแต่งตั้งเป็นนายกรัฐมนตรีโดยไม่มีการเสนอชื่ออื่น ผลปรากฏว่าพิธาได้คะแนนเห็นชอบ 324 เสียง ไม่เห็นชอบ 182 เสียง งดออกเสียง 199 เสียง ไม่ถึงกึ่งหนึ่งของสภา ทำให้ต้องมีการออกเสียงลงคะแนนอีกครั้งในวันพุธที่ 19 กรกฎาคม 2566
19 กรกฎาคม 2566: ในการประชุมร่วมกันของรัฐสภา ครั้งที่ 2 (สมัยสามัญประจำปีครั้งที่หนึ่ง) สุทิน คลังแสง ส.ส. แบบบัญชีรายชื่อ และรองหัวหน้าพรรคเพื่อไทยในขณะนั้น ได้เสนอชื่อพิธา ลิ้มเจริญรัตน์ หัวหน้าพรรคก้าวไกลในขณะนั้น เพื่อให้ความเห็นชอบบุคคลซึ่งสมควรได้รับแต่งตั้งเป็นนายกรัฐมนตรี อีกครั้งหนึ่ง แต่ก่อนที่จะมีการลงมติ ศาลรัฐธรรมนูญ ได้มีคำตัดสิน 7-2 เสียง ให้พิธาหยุดปฏิบัติหน้าที่ และยังมีข้อถกเถียงว่าการเสนอชื่อพิธาอีกครั้งเป็นญัตติซ้ำหรือไม่ ผลปรากฏว่ารัฐสภามีมติเสียงข้างมากเห็นว่าเป็นญัตติซ้ำ ด้วยมติเห็นชอบ 395 เสียง ไม่เห็นชอบ 312 เสียง งดออกเสียง 8 เสียง ส่งผลให้ในสมัยประชุมนี้ไม่สามารถเสนอชื่อพิธาได้อีก และถือเป็นมาตรฐานเดียวกันกับการเสนอชื่อนายกรัฐมนตรีที่เหลืออยู่ในบัญชี
4 สิงหาคม 2566: ในการประชุมร่วมกันของรัฐสภา ครั้งที่ 3 (สมัยสามัญประจำปีครั้งที่หนึ่ง) เดิมมีกำหนดจะลงมติเลือกนายกรัฐมนตรี แต่ศาลรัฐธรรมนูญได้ตัดสินให้เลื่อนการพิจารณาคำร้องของผู้ตรวจการแผ่นดินออกไปก่อน จึงทำให้ไม่สามารถลงมติได้จนกว่าจะมีคำตัดสินเป็นอันสิ้นสุด จึงเหลือเพียงการพิจารณาประเด็นแก้ไขรัฐธรรมนูญ ยกเลิกมาตรา 272 ที่ให้อำนาจสมาชิกวุฒิสภาในการลงมติให้ความเห็นชอบบุคคลซึ่งสมควรได้รับการแต่งตั้งเป็นนายกรัฐมนตรีที่นำเสนอโดย ชัยธวัช ตุลาธน แต่เนื่องจากสมาชิกวุฒิสภาได้ขาดการประชุมเป็นจำนวนมากในช่วงแรก และมีการเสนอญัตติด่วนเรื่องการเสนอชื่อผู้ดำรงตำหน่งนายกรัฐมนตรีซ้ำไม่ได้ โดยรังสิมันต์ โรม และมีการถกเถียงกันจากหลายฝ่าย ท้ายที่สุดวันมูหะมัดนอร์ มะทา ประธานรัฐสภา จึงประกาศเลื่อนประชุมในเวลา 11 นาฬิกา 27 นาที
21 สิงหาคม 2566: พรรคเพื่อไทยและพรรคการเมืองอีก 10 พรรคได้แก่ พรรคภูมิใจไทย (71), พรรคพลังประชารัฐ (40), พรรครวมไทยสร้างชาติ (36), พรรคชาติไทยพัฒนา (10), พรรคประชาชาติ (9), พรรคชาติพัฒนากล้า (2), พรรคเพื่อไทรวมพลัง (2), พรรคเสรีรวมไทย (1), พรรคพลังสังคมใหม่ (1) และพรรคท้องที่ไทย (1) ร่วมกันแถลงข่าวจัดตั้งรัฐบาลจำนวน 314 เสียงที่อาคารรัฐสภาโดยไม่มีการแก้ไขประมวลกฎหมาย มาตรา 112 และไม่มีพรรคก้าวไกลเข้าร่วมรัฐบาล พร้อมกับมีมติเสนอชื่อนายเศรษฐา ทวีสิน แคนดิเดทนายกรัฐมนตรีจากพรรคเพื่อไทยต่อรัฐสภาในการประชุมร่วมกันของรัฐสภา ครั้งที่ 4 ในวันอังคารที่ 22 สิงหาคม
22 สิงหาคม 2566: ในการประชุมร่วมกันของรัฐสภา ครั้งที่ 4 (สมัยสามัญประจำปีครั้งที่หนึ่ง) นายแพทย์ชลน่าน ศรีแก้ว ส.ส. น่าน และหัวหน้าพรรคเพื่อไทยในขณะนั้นได้เสนอชื่อนายเศรษฐา ทวีสิน แคนดิเดทนายกรัฐมนตรีจากพรรคเพื่อไทย เพื่อให้ความเห็นชอบบุคคลซึ่งสมควรได้รับแต่งตั้งเป็นนายกรัฐมนตรี ซึ่งที่ประชุมมีมติเห็นชอบให้นายเศรษฐาดำรงตำแหน่งนายกรัฐมนตรีคนที่ 30 ด้วยคะแนนเห็นชอบ 482 เสียง ไม่เห็นชอบ 165 เสียง งดออกเสียง 81 เสียง ไม่เข้าประชุม 38 เสียง แต่ในระหว่างการขานชื่อได้เกิดเหตุการณ์ฉุกเฉินขึ้นทำให้การขานชื่อต้องหยุดชะงักไปชั่วระยะเวลาหนึ่ง โดยมีสมาชิกวุฒิสภาเห็นชอบจำนวน 152 เสียง ซึ่งนายวันมูหะมัดนอร์ มะทา ประธานสภาผู้แทนราษฎรในฐานะประธานรัฐสภาจะได้นำชื่อขึ้นทูลเกล้าฯ เพื่อให้ทรงลงพระปรมาภิไธยต่อไป
23 สิงหาคม 2566: ได้มีพระบรมราชโองการโปรดเกล้าฯ แต่งตั้งนายเศรษฐาเป็นนายกรัฐมนตรีคนที่ 30 โดยเลขาธิการสภาผู้แทนราษฎรได้อัญเชิญพระบรมราชโองการไปยังที่ทำการพรรคเพื่อไทยในเวลา 18.00 น.
11,12 กันยายน 2566: ในการประชุมร่วมกันของรัฐสภา ครั้งที่ 5 เป็นพิเศษ (สมัยสามัญประจำปีครั้งที่หนึ่ง) ที่ประชุมร่วมกันของรัฐสภาได้มีการพิจารณาเรื่องด่วน "คณะรัฐมนตรีแถลงนโยบายต่อรัฐสภา ตามมาตรา 162 ของรัฐธรรมนูญแห่งราชอาณาจักรไทย"
18 ธันวาคม 2566: ได้มีพระบรมราชโองการโปรดเกล้าฯ แต่งตั้งนายชัยธวัช ตุลาธน หัวหน้าพรรคก้าวไกล ซึ่งเป็นพรรคการเมืองที่มีจำนวนสมาชิกสภาผู้แทนราษฎรมากที่สุดในกลุ่มพรรคการเมืองที่ไม่มีสมาชิกพรรคดำรงตำแหน่งรัฐมนตรี ประธานหรือรองประธานสภาผู้แทนราษฎรในชุดนี้ เป็นผู้นำฝ่ายค้านในสภาผู้แทนราษฎร
7 สิงหาคม 2567: ศาสรัฐธรรมนูญมีมติยุบพรรคก้าวไกลและตัดสิทธิ์ทางการเมืองกรรมการบริหารพรรคเป็นเวลา 10 ปี ทำให้สมาชิกสภาผู้แทนราษฏรที่เป็นกรรมการบริหารพรรคสิ้นสุดการเป็นสมาชิกสภาผู้แทนราษฏร ทำให้สมาชิกสภาผู้แทนราษฎรของพรรคก้าวไกลเหลือ 143 คน และสมาชิกสภาผู้แทนราษฎรทั้งหมดเหลือ 494 คน
9 สิงหาคม 2567: สมาชิกสภาผู้แทนราษฎรจากอดีตพรรคก้าวไกลจำนวน 143 คน ย้ายเข้าสังกัดพรรคถิ่นกาขาวชาววิไล และเปลี่ยนชื่อพรรคเป็นพรรคประชาชน
14 สิงหาคม 2567: ศาลรัฐธรรมนูญมีมติให้เศรษฐา ทวีสิน พ้นจากการเป็นนายกรัฐมนตรี จากการแต่งตั้งพิชิต ชื่นบาน ซึ่งขาดคุณสมบัติ เป็นรัฐมนตรีประจำสำนักนายกรัฐมนตรี
16 สิงหาคม 2567: ในการประชุมร่วมกันของสภาผู้แทนราษฎร ครั้งที่ 15 (สมัยสามัญประจำปีครั้งที่หนึ่ง) เป็นพิเศษ พรรคเพื่อไทยมีมติส่งแพทองธาร ชินวัตรแคนดิเดทนายกรัฐมนตรีจากพรรคเพื่อไทย เพื่อให้ความเห็นชอบบุคคลซึ่งสมควรได้รับแต่งตั้งเป็นนายกรัฐมนตรี ซึ่งที่ประชุมมีมติเห็นชอบให้น.ส.แพทองธารดำรงตำแหน่งนายกรัฐมนตรีคนที่ 31 ด้วยคะแนนเห็นชอบ 319 เสียง ไม่เห็นชอบ 145 เสียง งดออกเสียง 27 เสียง ไม่เข้าประชุม 2 เสียง
18 สิงหาคม 2567: ได้มีพระบรมราชโองการโปรดเกล้าฯ แต่งตั้งน.ส.แพทองธารเป็นนายกรัฐมนตรีคนที่ 31 โดยเลขาธิการสภาผู้แทนราษฎรได้อัญเชิญพระบรมราชโองการไปยังที่ทำการพรรคเพื่อไทยในเวลา 9.00 น.
11 ธันวาคม 2567: พรรคพลังประชารัฐมีมติขับสส.ในสังกัดของร้อยเอกธรรมนัส พรหมเผ่า จำนวน 20 คนออกจากพรรค
27 กุมภาพันธ์ 2568 : พรรคร่วมฝ่ายค้านยื่นญัตติอภิปรายไม่ไว้วางใจเป็นครั้งแรกของสภาชุดนี้